Ametnikud kaotasid üheainsa hoobiga 4641 veekogu

Kohe pärast uue keskkonnaministri Keit Pentuse ametisse asumist kaotasid ametnikud ühe näpuliigutusega riiklikust registrist ligi viis tuhat veekogu. 
 

Tallinna lähistel asub maaliline Klooga järv, mida armastavad ühtviisi nii kalamehed, linnud kui ka kohalik rahvas, kes seal ujumas käib. 

Järve kõrgel kaldal seisab Klooga mõis. Meie kirjandusklassik Eduard Bornhöhe kirjutas selle Jüriöö sündmusi kirjeldades oma Tasujas Lodijärve mõisa nime all surematuks.

Aprilli algul käisin vaatamas, kuidas kevad järvele on jõudnud. Koju jõudes avasin mälu värskendamiseks keskkonnaregistri, et vaadata, kui suur see tuttav järv tegelikult on. Oma üllatuseks avastasin, et seesugust järve enam pole.

Maakaarti ei maksa uskuda

Klooga järve ja veel 4641 veekogu kadumise taga on keskkonnaministeeriumi looduskaitse asekantsleri Andres Talijärve kiri tänavu 25. märtsist, millega ta kohustas korrastama keskkonnaregistris asuvat veekogude nimistut.

“Eesti põhikaart ei ole õigusakt ja ei saa seega olla veekogu kandmise aluseks keskkonnaregistri veekogude nimistusse,” kirjutab Talijärv.

Keskkonnateabe keskuse juhile Kalle Karolesele adresseeritud kirjas palub ta kontrollida kõikide veekogude nimistusse tehtud registrikannete õiguspärasust ja kustutada ebaõiged kanded. 

Peadirektor Kalle Karolesel ei jäänud muud üle, kui ülemuse tahtele alluda.

11. aprillil kadus veekogude nimistust hetkega 4641 veekogu: järve, oja, allikat, laugast ja peakraavi. Tehisveekogusid oli nende seas vähem kui tuhat. See-eest võeti registrist välja kõik allikad.

Kes Tallinnast Saku poole sõidab ja Männiku liivakarjääris asuvat 111 hektari suurust Raku järve näeb, teadku, et pärast 11. aprilli on tegu miraažiga. Vaatamata sellele, et kalamehed seal käivad ja rahvas soojal suvepäeval supleb.

Riigiisade arvates pole enam veekogu ka Värska laht. Ega ka Leevaku paisjärv, Paunküla veehoidla, Palmse oja, mis sealse maalilise mõisa taga asuvaid tiike läbib.

“Jah, see toimus selle kirja alusel,” tunnistab keskkonnateabe keskuse peadirektor Kalle Karoles vastumeelselt. Peadirektor ei taha seletada, miks seda tehti ja soovitab küsida ministeeriumist. “Vastamise pädevus on ministeeriumil.”

Asjaga lähemalt kursis olevad ametnikud ei oska midagi arvata. Aga neil on hirmust suu vett täis. 

“See on nii jabur asi,” tunnistab siiski üks. Loomulikult tahab ta anonüümseks jääda.

Seadus segab arendajat
Tuhandete veekogude ootamatu kadumise põhjuse mõistmisel tuleb pöörduda paari aasta tagusesse aega.

Narva linna piiril asub paari-kümne hektari suurune Väike-Kadastiku järv. 

Too madal ja liivase põhjaga järveke tekkis möödunud sajandi 90ndatel põlevkivi kaevandamise tulemusena. Kui AS Floccosa otsustas vanas karjääris mõne aja eest lubjakivi kaevandama hakata, avastas ta, et see pole võimalik. 

Looduskaitseseaduse järgi kehtib kõikide veekogude ümber piiranguvöönd. Väike-Kadastiku järve puhul on see 100 meetri laiune ja seal on igasugune kaevamine keelatud.

Ühtekokku on sealsetel kaevandajatel pinnuks silmas kuus veekogu: Mustajõgi, Konsu ja Putki peakraav, Riiesoo ja Tagasoo kraav ning Männiku oja.

Firma pöördus keskonnaministeeriumi poole palvega Väike-Kadastiku järv keskkonnaregistrist kustutada. Loogika oli lihtne — kui pole järve, ei saa olla ka piiranguvööndit.

Sisuliselt sama probleemiga puutus kokku OÜ Saluala, mis tahtis Tartumaal Konguta vallas hakata Laane karjääri lähedal kruusa kaevandama.

Firma esitas toonasele keskkonnateenistusele taotluse. Ametnikud ajasid aga sõrad vastu, sest mäeeraldis jäi kunagisse kruusakarjääri tekkinud veekogu 50 meetri laiusesse piiranguvööndisse.

Ettevõte vaidlustas asja kohtus.

Vaatamata sellele, et piiranguvööndis kaitset vajavaid loodusharuldusi polnud, andis kohus ometi õiguse keskkonnakaitsjatele. 

Kohus leidis, et pole vahet, kas tegu on loodusliku või tehisveekoguga ja kas veekogu on kantud keskkonnaregistrisse või mitte, looduskaitseseadusest tulenevad piirangud kehtivad nende ümber ikkagi.

Kuna kitsenduste määramisel lähtutakse keskkonnaregistri andmetest, võttis keskkonnaministeerium pärast seda asja luubi alla.

Ministeeriumi veeosakonna juhataja Karin Kroon tunnistas toona Eesti Päevalehele, et veekogude kustutamine registrist pole siiski lahendus. Ometi tegi eelmine Riigikogu oma viimasel, 22. veebruaril toimunud istungil asja ära. 

Veeseaduse paragrahvi 29 täiendati lõikega 5, looduskaitseseaduse paragrahvi 37 aga lõikega 4. Poolt hääletas 67, vastu polnud mitte keegi.

Seadusemuudatuste sisu oli lihtne. Kaevandamise käigus tekkinud veekogude piiranguvööndis kaevandamise keeld ei kehti.

“Seaduse rakendamise mõju majanduse arengule on positiivne, sest kaotatakse takistused kehtivate maavara ja maa-ainese kaevandamise lubade alusel kaevandamiseks,” seisab seletuskirjas.

Õhk on oletustest tiine
“Mõnes mõttes on see positiivne,” tunnistab Eesti nimekamaid vee-elustiku uurijaid zooloog Nikolai Laanetu.

Laanetu tunneb Eesti jõgesid, ojasid, kraave ja järvi nagu oma taskut. Ta on üks väheseid inimesi, kes kõik need läbi on käinud.

“Paljud piirangud on üsna mõttetud,” seletab Laanetu. “Veekogudeks ei saa pidada maaparanduskraave. Nende kallastel ei tohiks piiranguvöönd kehtida. Aga kõik eesvoolud — näiteks kunagised süvendatud jõed — peavad kuuluma veekogude hulka ja seal peab kehtima ka veekaitsevöönd,” tõdeb Laanetu.

“Samas, kui piirangud võetakse ära nendelt objektidelt, mida peaks kaitsma, siis on asi sitt,” tunnistab Laanetu.

Kumu selle kohta, et tuhanded veekogud on riiklikust keskkonnaregistrist välja võetud, on looduskaitserahva ärevile ajanud.

“See ei ole küll mõistuspärane,” lajatab Nikolai Laanetu. 

Kuuldes, et kirjale, mille alusel enamik veekogusid riiklikust registrist välja võeti, on alla kirjutanud asekantsler Andres Talijärv, on Laanetul seletus valmis. 

Kui tuhanded veekogud on riiklikust registrist välja visatud, pole järelikult enam ka nende kaldal olevat piiranguvööndit, järelikult saab metsa palju vabamalt raiuda, oletab Laanetu. 

“Siia on see mitte siga, vaid kirves maetud, Talijärv on ajast aega olnud metsatööstuse patroon,” meenutab Laanetu.

Kui veekogu on registrist välja visatud, saab tema kallastel igapidi vabalt toimetada. Keskkonnakasutuse luba saab anda ainult keskkonnaregistris registreeritud objektile. 

“Kui veekogu on keskkonnaregistris, saab talle anda veevõtuks või solgi ärajuhtimiseks vee erikasutusloa,” seletab ametnik, kes soovib jääda tundmatuks.

“Selle sammuga on keskkonnaload vastu taevast lastud ja need on ebaseaduslikud. Kui mõni taibu taipab, võib ta esitada riigile kahjunõude, miks ma olen maksnud saastetasusid, kui te ütlete, et sellist veekogu pole üldse olemas,” räägib anonüümsust palunud ametnik.

Teine ametnik, samuti tundmatuks jääda sooviv, jätkab: “Mitteveekogus pole vaja kalapüügiluba,” ja küsib: “Miks lastakse riigi raha eest mitteveekogudesse kalu?”

“Paisutad väikese oja üles, aga ta pole veekogude registris ja keegi ei saa sind keelata,” arutleb Laanetu.

Nagu sageli, on tegelik elu palju lihtsam.

“Selle peale, et põhjus on lollus, ei tule,” nendib keskkonnaministeeriumi kantsler Rita Annus. 

Pärast seda, kui ministeeriumi pressiosakond on Maalehe küsimustele viimaks mõnerealise ümara ja mittemidagiütleva vastuse läkitanud, mina aga jonnakalt alla ei anna, nõustub kantsler teisipäeva õhtul viimaks kohtuma.

Väga loll lugu
“Ma olen vastutav selle eest,” tunnistab kantsler keskkonnaregistrist ligi viie tuhande veekogu kustutamisest rääkides. “Andes suunise registrikannete korrastamiseks, ei osanud me arvata, et registripidaja teeb korrastamise asemel sellise dramaatilise liigutuse.” 

Kantsleri sõnul on probleem tegelikult väga tõsine. Selgub, et tähtsas riiklikus registris valitseb puder ja kapsad.

“Praegu ei ole keskkonnaregistri andmed sada protsenti usaldusväärsed,” tunnistab kantsler ja jätkab: “Inimesed küll näevad, et registris on info, aga kas see info ka õige on?” 

Kantsleri väitel ei ole segadus mitte üksnes veekogudega.

“See ei pruugi olla registrist kustutatud veekogu, vaid mingi muu asi,” seletab Annus. “Puu, mida seal ei ole, kotkapesa, inventeerimata mets, mis iganes.”

Kuigi terve mõistuse järgi peaksid kaardi peal olevad veekogud ka riiklikus keskkonnaregistris olema, siis kantsleri sõnul seadus seda arvamust ei toeta. 

Annus viitab, et keskkonnaregistri pidamise alusdokumendi — keskkonnaregistri seaduse — järgi saab veekogu keskkonnaregistrisse kanda vaid õigusakti alusel. 

“Eesti põhikaart ei ole õigusakt,” rõhutab ta. “See, et veekogu eksisteerib, ei ole ka õigusakt.”

Rita Annuse sõnul on kurja juureks juba kümmekond aastat eksisteerinud, kuid ajale jalgu jäänud keskkonnaregistri seadus.

“Keskkonnaregistri õiguslik tähendus tuleb absurdsest lausest seaduses, et kõikides haldustoimingutes — olgu tegu siis planeeringu või miski muuga — tohib lähtuda ainult neist andmetest, mis keskkonnaregistrisse kantud,” seletab kantsler ja tõdeb: “See on absurdne postulaat. 

Me ei saa eeldada, et kogu keskkond on registrisse kantud. Samal ajal on selliseid objekte, mis peavad seal igal juhul olema, aga peavad seal õigesti ja usaldusväärselt kirjeldatud 
olema.”

Annus tunnistab, et ta ei räägi siin ainult veekogudest. “Riiklikus registris esitatavad andmed peavad olema usaldusväärsed, kuid praegu ei saa me keskkonnaregistrit ammendavaks infoallikaks pidada.”

Poolteisetunnise kohtumise lõpus tunnistab kantsler: “Põhjust on silmad maha lüüa ja öelda, et me ei ole suutnud seda probleemi lahendada. Kümne aasta jooksul ei ole keskkonnaregistrist asja saanud.”

Selle poolteisetunnise vestluse jooksul ei suutnud kantsler Annus selgitada, miks siiski keskkonnaregistrist arvati lisaks tehisveekogudele ja maaparanduskraavidele välja ka tuhandeid looduslikke veekogusid, kaasa arvatud Klooga järv. 

Ministrid ei tea midagi
Kogu asja muudab eriti jaburaks asjaolu, et keskkonnaministrid — nii eelmine kui ka äsja ametisse saanu — ei teadnud asjast midagi.

“Ma ei oska seda kommenteerida,” tunnistab eelmine minister Jaanus Tamkivi, pakkudes, et küllap ametnikud suudavad asja ära seletada.

“Selle kohta peaks olema spetsialistidel väga hea selgitus,” ütleb ta.

Tamkivi on veendunud, et ka tema mantlipärija Keit Pentus, kelle ametisoleku esimesel nädalal ligi viis tuhat veekogu riiklikust keskkonnaregistrist välja arvati, ei tea midagi.

“Tal ei saa sellel teemal väga sügavaid teadmisi veel olla,” nendib endine minister.

Tamkivi juttu kinnitab ka kantsler Rita Annus: “Tema (minister Keit Pentus — toim) ei tea tänaseni, et selline olukord üldse on. Me ei ole teda veel informeerinud.”

Kolmapäeva hommikul saabub toimetusse keskkonnaministeeriumist selgitus, et minister Keit Pentust on asjast juba informeeritud.

“Julgesin kirjale alla kirjutada, sest see oli läbinud spetsialistide kooskõlastusringi,” ütleb saatuslikul 25. märtsil keskkonnaministeeriumi kantsleri kohuseid täitnud asekantsler Andres Talijärv. 

Talijärv väidab, et ei uskunud, et registri korrastamisega kaovad sealt ka alles jääma pidanud veekogud. 

Piiranguvöönd sõltub veekogust
- Läänemeri, Peipsi, Pihkva järv, Lämmijärv ja Võrtsjärv — 200 meetrit.

- Üle 10 hektari suurused veekogud ja üle 25 ruutkilomeetri suuruse valgalaga jõed, ojad ja kraavid 100 meetrit.

- Kuni 10 hektari suurused järved ja allikad ja kuni 25 ruutkilomeetrise valgalaga ojad, jõed ja kraavid 50 meetrit.

Allikas: looduskaitseseadus
Keit Pentus
keskkonnaminister 
Tegu on olnud mõtlematu käitumise ja korralagedusega, mida ma ei pea aktsepteeritavaks. Olen andnud vastutavatele ametnikele ja registri eest vastutavale asutusele kahenädalase tähtaja, et veekogusid puudutav tekitatud segadus saaks likvideeritud. Konkreetne kanne, millega üle 4000 veekogu registrist kustutati, tuleb esimeses järjekorras tagasi pöörata.

